ચલચિત્રનો નાયક પણ નાછૂટકે નર્મદા વિસ્તારના આશ્રમે આવ્યો છે. એના દાદાનું અવસાન થયું છે. ધનાઢ્ય હતા. એમણે તૈયાર કરેલા વીલમાં કર્ણને કશું આપ્યું નથી. જે કંઇ હતું એ આશ્રમના ટ્રસ્ટીઓને હવાલે કર્યું છે. મિ. મહેતા સૂચવે છે. તું ત્યાં જઇને બધા ટ્રસ્ટીઓની સહી લઇ આવ અને મિલકત તારા નામે કરાવી લે. કલાકાર-નિર્માતા ટ્રસ્ટના કાયદા જાણવા સમય કાઢી શક્યા નથી. એમને તો સંઘર્ષ ઊભો કરવો છે. કર્ણ લોભથી પ્રેરાઇને ધસી આવ્યો છે. સુપ્રિયાને જોયા પછી એના બીજા અણગમા ઓછા થાય છે એમાં કંઇક વધારાની રસિકતા દિગ્દર્શકે ઉમેરી છે. નવલકથાના નાયકને તો રીતસર લ્યુસી નામે મિત્ર છે. જેને એ પત્રો લખે છે. અને લ્યુસી પ્રો. રુડાલ્ફના સેવાભાવને સમજવા ઉપરાંત નર્મદાની સૃષ્ટિનાં રહસ્યો અને ભારતીય સંસ્કૃતિ- લોકસંસ્કૃતિના પ્રાણપ્રશ્નો સમજવા ઉત્સુક છે.